РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/366-21

9. септембар 2021. године

Б е о г р а д

ЗАПИСНИК

14. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 9. СЕПТЕМБРА 2021. ГОДИНЕ

Седница је почела у 12,06 часова.

Седницом је председавао проф. др Љубинко Ракоњац, председник Одбора.

Седници су присуствовали чланови Одбора: Гојко Палалић, Марија Тодоровић, Томислав Јанковић, Весна Кришанов, Јелена Обрадовић, Невенка Костадинова, Драган М. Марковић, Мина Китановић, као и заменици чланова Одбора: Соња Тодоровић (заменик члана Жарка Богатиновића), Владимир Граховац (заменик члана Марка Младеновића) и Оља Петровић (заменик члана Марка Парезановића).

Седници нису присуствовали чланови Одбора: Жарко Богатиновић, заменик председника Одбора, Драгана Радиновић, Марко Младеновић, Марко Парезановић, Александар Југовић, Акош Ујхељи, Александра Павловић Марковић и Јасмина Каранац.

Седници су присуствовали и представнице Министарства за заштиту животне средине: Александра Имширагић Ђурић, помоћник министра и Сања Стаменковић из Одсека за заштиту од великих хемијских удеса, као и представници Зелене столице: Златко Тодорчески (Еколошки покрет Беочин) и Милош Ђајић (Центар модерних вештина).

На предлог председника Одбора, са 12 гласова „за“, једногласно, усвојен је следећи:

Д н е в н и р е д :

1. Разматрање Предлога закона о потврђивању Одлуке 2014/2 о измени Анекса I Конвенције о прекограничним ефектима индустријских удеса, који је поднела Влада;
2. Разно.

Пре преласка на рад по утврђеном дневном реду, са 12 гласова „за“, једногласно, усвојен је Записник 13. седнице Одбора за заштиту животне средине, одржане 6. септембра 2021. године.

Прва тачка дневног реда – **Разматрање Предлога закона о потврђивању Одлуке 2014/2 о измени Анекса I Конвенције о прекограничним ефектима индустријских удеса, који је поднела Влада**

Александра Имширагић Ђурић, помоћник министра за заштиту животне средине представила је Одбору овај предлог закона, подсетивши да је Конвенција о прекограничним ефектима индустријских удеса закључена 17. марта 1992. године у Хелсинкију, у оквиру активности Економске комисије Уједињених нација за Европу, а да је ступила на снагу 19. априла 2000. године као и да је 40 држава чланица УНЕЦЕ ратификовало, као и Европска Унија. Република Србија је ратификовала Конвенцију о прекограничним ефектима индустријских удеса 2009. године, доношењем Закона о потврђивању Конвенције о прекограничним ефектима индустријских удеса. Конвенција се односи на побољшање индустријске безбедности широм региона УНЕЦЕ, нарочито кроз превенцију индустријских удеса са прекограничним последицама. Конвенција побољшава мултилатералну сарадњу међу Странама Конвенције на спречавању индустријских удеса и изражава спремност за реаговање и одговор на индустријски удес, када до њега дође. Конвенција има глобални карактер, а с обзиром на комплексност, за њену имплементацију је потребно координисано учешће великог броја надлежних органа на националном нивоу, координација са регионалним и локалним органима, индустријом и јавношћу, као и билатерална прекогранична сарадња са суседним земљама. Навела је да, поред основног текста, Kонвенција има 13 Анекса, који ближе прописују техничке детаље неопходне за њено спровођење. У Анексу I, који дефинише опасне супстанце за потребе дефинисања опасних активности, дошло је до измене 2015. године, због чега је Влада и поднела Предлог закона о потврђивању Одлуке 2014/2. Амандмани на Анекс I ступили су на снагу 15. децембра 2015. године за све Стране Конвенције. Истакла је да су основи циљеви Конвенције, пре свега, заштита људи и животне средине од индустријских удеса, спречавање индустријских удеса, колико год је то могуће, нарочито удеса са могућим прекограничним ефектима, смањивање учесталости и тежине таквих удеса и ублажавање њихових ефеката додавши да Конвенција подстиче активну међународну сарадњу између земаља Страна Конвенције, пре, за време и после индустријског удеса. Напоменула је да, према дефиницијама Конвенције, опасне активности јесу оне активности које могу изазвати прекограничне ефекте који укључују производњу, употребу, складиштење, руковање или одлагање опасних супстанци у количинама изнад граничних граница утврђених у Анексу I Конвенције. Прекогранични ефекат подразумева озбиљан ефекат у једној Страни, као резултат индустријског удеса који се догодио у другој Страни, док је ефекат директна или индиректна, непосредна или одложена штетна последица изазвана индустријским удесом, између осталог, на људским бићима, земљишту, води, ваздуху, пејзажу, материјалним добрима или културном наслеђу. Споменула је и критеријуме за идентификацију опасних активности које могу изазвати прекограничне ефекте који се односе на супстанце и количине наведене у Анексу I Конвенциje (Опасне супстанце за потребе дефинисања опасних активности), као и критеријум локације (у кругу од 15 километара од границе, за активности које укључују опасне супстанце). Нагласила је да су надлежности за спровођење Конвенције у РС подељене између Министарства заштите животне средине, Министарства унутрашњих послова и Министарства пољопривреде, шумарства и водопривреде, и да та министарства обављају активности које се односе на реализацију и имплементацију Конвенције, у сарадњи са Министарством спољних послова, Министарством грађевинарства, саобраћаја и инфраструктуре, Министарством рударства и енергетике и Министарством за рад, запошљавање, борачка и социјална питања. Информисала је Одбор о томе да је 2011. године склопљен Споразум о оснивању заједничког тела за спровођење Конвенције у Републици Србији, са задатком да прати, разматра и координира активности у вези са остваривањем и извршавањем права и обавеза Републике Србије према Конвенцији о прекограничним ефектима индустријских удеса. 2018. године је обновљен Споразум о оснивању заједничког тела за спровођење Конвенције. Заједничко тело чине представници министарстава надлежних за заштиту животне средине, унутрашње послове, спољне послове, водопривреду, просторно планирање, рударство и безбедност и здравље на раду. Радом Заједничког тела председава и руководи председник, који је представник Министарства заштите животне средине. Формирана је и Радна група за идентификацију опасних активности које могу изазвати прекограничне ефекте према Конвенцији у Републици Србији. Републички центар за обавештавање (112), у оквиру Сектора за ванредне ситуације Министарства унутрашњих послова одређен је за тачку контакта за коришћење IAN система (Industrial Accident Notification System), који ће поступати као тачка контакта за узајамну помоћ у случају индустријског удеса са прекограничним ефектима. Напоменула је да је Министарство заштите животне средине у сарадњи са УНЕЦЕ-ом, припремило концепт пројекта којим се предлаже успостављање Дијалога о националној политици (ДНП) за индустријску безбедност. ДНП ће омогућити Републици Србији да унапреди ефективност и ефикасност сарадње, као и да установи одрживе механизме координације међу државним органима, као и између надлежних органа и индустрије. Нагласила је да је Република Србија чланица Бироа Конференције Страна, као и Радне групе за имплементацију Конвенције и да копредседава Заједничком експертском групом за воде и индустријске удесе.

Подсетила је да је Одлуком 2014/2, коју је Конференција Страна усвојила на свом 8. састанку одржаном у Женеви 2014. године, измењен Анекс I Конвенције, због успостављања Глобално Хармонизованог Система (GHS) класификације и обележавања хемикалија, који су развиле Уједињене Нације, као начин да се усагласе хемијски прописи и стандарди различитих земаља. GHS укључује критеријуме за класификацију здравствених, физичких и опасности по животну средину, као и прецизирање које информације треба навести на етикетама опасних хемикалија, као и у безбедносним листовима. Истакла је да се потврђивањем Амандмана на Анекс I Конвенције о прекограничним ефектима индустријских удеса усклађују међународне обавезе Републике Србије, додавши да је кључни корак у спречавању индустријског удеса идентификација свих опасних активности према Анексу I Конвенције. Као посебно важну, истакла је посвећеност Републике Србије у унапређењу система спречавања индустријских удеса, нарочито удеса са могућим прекограничним ефектима, будући да увек постоји потреба за унапређењем законског оквира и изградњом система у циљу превенције удеса. Најавила је да Министарство заштите животне средине интензивно ради на нацрту закона који би се бавио проблемима индустријских удеса.

На крају свог излагања, обавестила је присутне да ће се 10. септембра 2021. одржати презентација на којој ће бити представљени сетови мера које ће ући у будући Акциони план Националног стратешког документа за заштиту ваздуха и позвала све заинтересоване да учествују.

У дискусији су учествовали: Гојко Палалић, Златко Тодорчески и Александра Имширагић Ђурић.

Истакнуто је да индустријска постројења имају значајан удео у загађењу животне средине, што је ичустровано примером инцидента који се догодио 1976. године у Севесу у Италији, након кога је до данас донет велики број прописа и регулатива којима се ова област регулише пре свега у циљу превенције. Наглашено је да принцип 21. Стокхолмске декларације указује на то да државе имају одговорност у осигуравању активности које могу довести до индустријских удеса, па је примарни циљ Конвенције о прекограничним ефектима индустријских удеса међународна сарадња ради заштите људског здравља и животне средине. Истакнуто је да, доношењем овог закона, Република Србија чини још један значајан корак ка приближавању Европској унији, кроз имплементацију прописа и регулатива везаних из ове области.

Постављено је питање на који начин је могуће присуствовати најављеној конференцији и у које време, па је Александра Имширагић Ђурић, помоћник министра за заштиту животне средине, обавестила је да ће се друга конференција поводом припреме Нацрта Програма заштите ваздуха у РС одржати 10. септембра 2021. године у 10,00 часова и да ће члановима Одбора бити прослеђен мејл са приступним линком на Zoom платформи.

Одбор је, са 12 гласова „за“, једногласно, одлучио да предложи Народној скупштини да прихвати Предлог закона о потврђивању Одлуке 2014/2 о измени Анекса I Конвенције о прекограничним ефектима индустријских удеса, који је поднела Влада.

За известиоца Одбора на седници Народне скупштине одређен је проф др. Љубинко Ракоњац, председник Одбора.

Друга тачка дневног реда – **Разно**

У оквиру ове тачке није било дискусије.

Седница је завршена у 12,30 часова.

СЕКРЕТАР ПРЕДСЕДНИК

Милица Башић проф. др Љубинко Ракоњац